Broj: 711-I-1361-M-86/22-02-23

Zagreb, 1. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Silvije Balije, direktorice trgovačkog društva Komunalno gospodarstvo Brckovljani d.o.o.,** za davanjem mišljenja Povjerenstva, na 159. sjednici, održanoj 1. ožujka 2022., daje sljedeće:

**MIŠLJENJE**

1. **Obveznica Silvija Balija je kao direktorica trgovačkog društva Komunalno gospodarstvo Brckovljani d.o.o., kojemu je jedini osnivač Općina Brckovljani, dužna pridržavati se odredbi ZSSI/21-a te je u obvezi podnošenja imovinske kartice Povjerenstvu sukladno odredbama ZSSI/21-a.**
2. **Sukladno članku 7. točki d) ZSSI/21-a, obveznica Silvija Balija, direktorica trgovačkog društva Komunalno gospodarstvo Brckovljani d.o.o., ne smije pored plaće koju prima za obnašanje navedene dužnosti ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, kao i uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.**
3. **Nije u suprotnosti s odredbama ZSSI/21-a, ako je to određeno ugovorom ili nekim drugim aktom kojim se uređuje radnopravni status, da uz plaću za obnašanje javne dužnosti direktorice trgovačkog društva Komunalno gospodarstvo Brckovljani d.o.o., obveznica Silvija Balija ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te korištenje službenih stanova, prijevoznih sredstava, računala i mobitela,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

**- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti, jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.**

1. **Sukladno odredbama ZSSI/21-a, obveznica Silvija Balija, direktorica trgovačkog društva Komunalno gospodarstvo Brckovljani d.o.o., ne može istovremeno uz obnašanje navedene dužnosti biti direktorica privatnog trgovačkog društva, a ako ima 5% i više udjela u vlasništvu tog trgovačkog društva, za vrijeme trajanja javne dužnosti dužna je svoja upravljačka prava prenijeti na drugu osobu, koja nije osoba iz članka 5. stavka 1. točaka 3. i 6. ZSSI/21-a, ili na posebno tijelo.**

Obrazloženje

Zahtjev za davanjem mišljenja Povjerenstva podnijela je Silvija Balija, direktorica trgovačkog društva Komunalno gospodarstvo Brckovljani d.o.o. U knjigama ulazne pošte Povjerenstva zahtjev je zaprimljen 14. veljače 2022. pod poslovnim brojem 711-U-2818-M-86/22-01-2, povodom kojeg se vodi predmet broj M-86/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te je stoga Silvija Balija kao direktorica trgovačkog društva Komunalno gospodarstvo Brckovljani d.o.o., kojemu je jedini osnivač Općina Brckovljani, dužna pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su dužnosnici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je direktorica komunalnog poduzeća koje je u 100%-tnom vlasništvu općine u kojem je zaposlena na ugovor o radu na neodređeno vrijeme. Obveznica postavlja pitanje mora li predati imovinsku karticu i mora li imati managerski ugovor ili može imati ugovor o radu te mora li se odreći svih prava koja su joj do sada pripadala (godišnji, bolovanje, regres, božićnica, putni troškovi). Obveznica također navodi da je direktor i osnivač u privatnom poduzeću slijedom čega postavlja pitanje mora li ta prava prenijeti na nekog drugog.

Člankom 3. stavcima 1. i 2. ZSSI/21-a propisani su obveznici navedenog Zakona.

Člankom 10. stavkom 1. ZSSI/21-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom slijedom čega je obveznica iz članka 3. stavka 1. točke 40. ZSSI/21-a u obvezi podnošenja imovinske kartice Povjerenstvu.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI/21-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, predsjednik i članovi uprave trgovačkih društava u kojima jedinice lokalne i područne (regionalne) samouprave imaju većinski udio, ne mogu uz plaću za obnašanje navedene javne dužnosti, osim ako drugim zakonom nije drukčije propisano, primati i božićnicu, regres za godišnji odmor, dar za dijete, bonus za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i slično jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Povjerenstvo pritom ukazuje da bi obveznica imala pravo primiti neku od naknada navedenih u Smjernici Povjerenstva od 31. siječnja 2022. samo kada bi primanje te naknade bilo propisano posebnim zakonom.

Nadalje, Povjerenstvo napominje da je nastavno na donesenu Smjernicu 12. travnja 2022. donijelo i njenu Dopunu broj: 711-I-518-R-34/22-02-17 u kojoj se izrijekom navode primici koje obveznici navedeni u članku 3. stavcima 1. i 2. ZSSI/21-a, a koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju primiti pored plaće koju primaju za njezino obnašanje i koji stoga ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.

Povjerenstvo polazeći od članka 5. stavka 1. točke 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, ako je to propisano zakonom ili općim aktom donesenim na temelju zakona.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela.

Osim toga, nije suprotno odredbama ZSSI/21-a niti plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da se navedeni osigurani slučajevi povezani s obnašanjem javne dužnosti.

Nadalje, osim naknada stvarnih troškova, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ako nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, a imaju pravo i na propisano povećanje osnovice plaće za navršene godine radnog staža te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI/21-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 1. točkom 6. ZSSI/21-a propisano je da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom. Točkom 3. istoga stavka članka 5. ZSSI/21-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Povjerenstvo ističe kako obveznica Silvija Balija sukladno članku 18. stavku 1. ZSSI/21-a tijekom obnašanja dužnosti direktorice trgovačkog društva Komunalno gospodarstvo Brckovljani d.o.o., ne može biti direktorica u privatnom trgovačkom društvu

Obveznica može imati vlasničke udjele u drugim trgovačkim društvima, no ukoliko ima 5% ili više vlasničkih udjela mora svoja upravljačka prava prenijeti na drugu osobu koja nije član njezine obitelji ili s njom povezana osoba, jer u protivnom postupa suprotno članku 19. stavku 1. ZSSI/21-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Silvija Balija, putem e-mail adrese
2. Objava na internetskoj stranici Povjerenstva
3. Pismohrana